อิสรา สุนทรวัฒน์

อิสรา สุนทรวัฒน์ (เกิด 20 มิถุนายน พ.ศ. 2513)  ปัจจุบันดำรงตำแหน่งเป็นรองหัวหน้าพรรคประชาธิปัตย์ อดีตสมาชิกสภาผู้แทนราษฎรกรุงเทพมหานคร สังกัดพรรคประชาธิปัตย์ อดีตกรรมการผู้ช่วยรัฐมนตรี อดีตรองเลขาธิการนายกรัฐมนตรี ฝ่ายการเมือง ในรัฐบาลอภิสิทธิ์ เวชชาชีวะ

 ประวัติ 
อิสรา เกิดเมื่อวันที่ 20 มิถุนายน พ.ศ. 2513 ที่โรงพยาบาลยูเอสซี สหรัฐอเมริกา เป็นบุตรนายแสงชัย สุนทรวัฒน์ อดีตผู้อำนวยการองค์การสื่อสารมวลชนแห่งประเทศไทย และนางวัชรี สุนทรวัฒน์ เป็นหลานชายสมชาย สุนทรวัฒน์ อดีตรัฐมนตรี และอดีตสมาชิกสภาผู้แทนราษฎรจังหวัดสระบุรี ด้านครอบครัวสมรสกับนางสาวปัทมา ธรรมรัตน์

สำเร็จการศึกษาระดับปริญญาตรี จากวิทยาลัยนานาชาติ มหาวิทยาลัยมหิดล ปริญญาโทจากบัณฑิตวิทยาลัย จุฬาลงกรณ์มหาวิทยาลัย

 การทำงาน 
อิสรา เป็นที่รู้จักเมื่อเป็นพิธีกรในรายการ "ฟุดฟิดฟอไฟ" รายการสอนภาษาอังกฤษ ทางช่อง 9 แทนนายแสงชัย บิดาที่ล่วงลับไป ซึ่งปัจจุบันมีคาร่า พลสิทธิ์ ร่วมเป็นพิธีกรอีกหนึ่งคน

อิสรา ยังคงทำงานพิธีกร และ เคยเป็นคอลัมนิสต์ในหนังสือพิมพ์มติชน กับเคยเป็นพิธีกรรายการ ข้ามขอบฟ้า ซึ่งเป็นรายการโทรทัศน์ที่เกี่ยวกับการต่างประเทศทางสถานีโทรทัศน์ฟ้าวันใหม่ โดยมีกษิต ภิรมย์ เป็นวิทยากรประจำรายการ

ปัจจุบัน อิศรา เป็นคอลัมนิสต์ออนไลน์ ให้กับ หนังสือพิมพ์ไทยโพสต์ และดำรงตำแหน่งเป็นกรรมการอเมริกาศึกษาในประเทศไทย

 งานการเมือง 
อิสรา ลงรับสมัครเลือกตั้งในการเลือกตั้งสมาชิกสภาผู้แทนราษฎรกรุงเทพมหานคร พ.ศ. 2544 สังกัดพรรคประชาธิปัตย์ เขต 10 และอิสรา ได้รับเลือกตั้งเป็นสมัยแรก โดยชนะคู่แข่งคือณหทัย ทิวไผ่งาม สังกัดพรรคไทยรักไทย เพียง 102 คะแนน

ในการเลือกตั้ง พ.ศ. 2548 ลงสมัครในพรรคประชาธิปัตย์เช่นเดิม แต่ไม่ได้รับเลือกตั้งโดยแพ้ให้กับณหทัยไป 3,399 คะแนน

หลังจากเกิดการเปลี่ยนขั้วทางการเมืองปลายปี พ.ศ. 2551 ทำให้พรรคประชาธิปัตย์ได้เป็นแกนนำจัดตั้งรัฐบาล และอภิสิทธิ์ เวชชาชีวะ ดำรงตำแหน่งนายกรัฐมนตรี อิสราได้รับแต่งตั้งให้ดำรงตำแหน่งรองเลขาธิการนายกรัฐมนตรี และต่อมาโยกย้ายไปดำรงตำแหน่งกรรมการผู้ช่วยรัฐมนตรีว่าการกระทรวงการต่างประเทศ กษิต ภิรมย์ เพื่อเปิดทางให้ พลตำรวจเอก ธานี สมบูรณ์ทรัพย์ อดีตรองผู้บัญชาการตำรวจแห่งชาติ เข้ามาช่วยงานด้านความมั่นคงให้กับนายกรัฐมนตรี

ในการเลือกตั้ง พ.ศ. 2554 อิสรา ได้ลงสมัครรับเลือกตั้งในระบบบัญชีรายชื่อ ลำดับที่ 47 สังกัดพรรคประชาธิปัตย์ประกาศคณะกรรมการการเลือกตั้ง เรื่อง รายชื่อผู้สมัครรับเลือกตั้งสมาชิกสภาผู้แทนราษฎรแบบบัญชีรายชื่อ (พรรคประชาธิปัตย์) แต่ไม่ได้รับเลือกตั้ง เนื่องจากพรรคได้รับเลือกตั้งถึงลำดับที่ 45

ต่อมาในเดือนมีนาคม พ.ศ. 2556 ได้รับการเลื่อนเป็นสมาชิกสภาผู้แทนราษฎรแบบบัญชีรายชื่อ แทนพลเอก พิชาญเมธ ม่วงมณีประกาศสภาผู้เทนราษฎร เรื่อง ให้ผู้มีชื่ออยู่ในลำดับถัดไปในบัญชีรายชื่อของพรรคการเมืองเลื่อนขึ้นมาเป็นสมาชิกสภาผู้แทนราษฎรแทนตำแหน่งที่ว่าง (นายอิสรา สุนทรวัฒน์) ซึ่งถึงแก่อนิจกรรมด้วยโรคมะเร็ง

ช่วงเดือนตุลาคม พ.ศ.2559 อิสรา ได้รับเลือกจากคณะกรรมการสรรหาและคัดเลือกบุคคลเข้าดำรงตำแหน่งเลขาธิการสมัชชารัฐสภาอาเซียน (ASEAN Inter-Parliament Assembly : AIPA) ที่มี ศ.พิเศษ พรเพชร วิชิตชลชัย ประธานสภานิติบัญญัติแห่งชาติ (สนช.) เป็นประธานกรรมการฯ ให้ดำรงตำแหน่ง เลขาธิการ AIPA วาระดำรงตำแหน่ง 3 ปี ก่อนพ้นตำแหน่งเมื่อเดือน กันยายน 2562

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖ , เล่ม ๑๓๐ ตอนที่ ๓๐ ข หน้า ๒, ๖ ธันวาคม ๒๕๕๖
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๒ , เล่ม ๑๒๖ ตอนที่ ๑๖ ข หน้า ๙, ๔ ธันวาคม ๒๕๕๒

 อ้างอิง 

หมวดหมู่:ชาวไทยเชื้อสายจีน
หมวดหมู่:ชาวไทยเชื้อสายมอญ
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคประชาธิปัตย์
หมวดหมู่:คอลัมนิสต์
หมวดหมู่:บุคคลจากคณะศิลปศาสตร์ มหาวิทยาลัยมหิดล
หมวดหมู่:นิสิตเก่าบัณฑิตวิทยาลัย จุฬาลงกรณ์มหาวิทยาลัย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.